पिता चलाते थे बूचड़खाना, बेटे ने परिवार के साथ शुरू की गौसेवा, सरकार ने दिया पद्मश्री

मुंबई. महाराष्ट्र के बीड जिले के शिरूर कासार तालुका निवासी 58 वर्षीय शब्बीर सैय्यद को पद्मश्री देने की घोषणा हुई है। उन्हें सामाजिक कार्य और पशु कल्याण के लिए यह पद्मश्री दिया जाएगा। वो अपने परिवार के साथ पिछले 50 साल से गोसेवा कर रहे हैं। शब्बीर सैय्यद के पिता पहले बूचड़खाना चलाते थे और बाद में गोसेवक बन गए।

गोबर बेच निकालते हैं अपना खर्च: वो ऐसे इलाके से आते हैं, जहां अक्सर पानी की कमी के चलते जानवरों की मौत तक हो जाती है। लेकिन शब्बीर इन दिक्कतों के बावजूद गाय की सेवा नहीं छोड़ी। वे किसी भी गाय को काटने के लिए नहीं देते हैं। गोशाला का खर्च वे गाय का दूध और गोबर बेच कर निकालते हैं। गोबर बेचकर वो हर साल 70 हजार रुपये तक कमा लेते हैं। सैय्यद का कहना है कि अगर कोई गाय या उसका बच्चे की मौत हो जाती है, तो उनको बहुत पीड़ा होती है। उनका लगता है कि उनके परिवार का एक सदस्य इस दुनिया से चला गया है।

बैल बेचने पर करते हैं कॉन्ट्रैक्ट: शब्बीर अपने बैल भी सिर्फ किसानों को ही बेचते हैं और बाकायदा एक सरकारी कागज में उनसे लिखवा लेते हैं कि वह कभी इसे कसाई को नहीं बेचेंगे। कई बार वे काफी डिस्काउंट पर भी बैल बेच देते हैं। शब्बीर ही नहीं उनका पूरा परिवार गाय की सेवा में लगा हुआ है। उनके परिवार की आर्थिक स्थिति ज्यादा अच्छी नहीं है, लेकिन फिर सैय्यद गोमाता की सेवा में कोई कसर नहीं छोड़ते हैं। वर्तमान में शब्बीर सैय्यद के पास 165 गोवंश हैं।

पिता थे कसाई: गायों को पालने और उनकी सेवा करने की परंपरा शब्बीर सैय्यद के पिता बुदन सैय्यद ने 70 के दशक में शुरू की थी। वे पहले कसाई थे और एक दिन अचानक यह काम छोड़ गोसेवा में जुट गए। इसके कुछ साल बाद 1972 में शब्बीर भी इसी काम से जुड़ गए।

परिवार नहीं खाता बीफ: शब्बीर का परिवार बीफ भी नहीं खाता है। शब्बीर सैय्यद की पत्नी आशरबी, बेटे रमजान और यूसुफ और बहू रिजवान और अंजुम भी बीफ नहीं खाते हैं। ये सभी मिलकर गायों की खूब सेवा करते हैं।